Sevil Shhaideh

Sevil Shhaideh (pronunzja Rumena: [ˈsevil ˈʃajde]; kunjomha xebba Geambec (bit-Tatari tal-Krimea: Cambek); twieldet fl-4 ta' Diċembru 1964) hija ekonomista, uffiċjal tal-gvern u politiku Rumena. Fil-21 ta' Diċembru 2016, hija ġiet proposta bis-Soċjalisti Demokratiċi biex tkun il-Prim Ministru tar-Rumanija, iżda ġiet rifjutata mill-President Klaus Iohannis.

 Studji u karriera 
Shhaideh twieldet fl-4 ta' Diċembru 1964, f'Constanța, ir-Rumanija. Ommha Muezel Cambek (kunjomha xebba Karpat) għandha oriġini Tatari tal-Krimea u missierha Saedin Cambek għandu oriġina Torka. Fl-1987 hija ggradwat mill-Akkademja tax-Xjenzi Ekonomiċi ta' Bukarest, fil-Fakultà tal-Ippjanar Ekonomiku u ċ-Ċibernetika. Imbagħad ħadmet fl-amministrazzjoni pubblika tal-Kontea ta' Constanța, u saret kap tad-Direttorat Ġenerali għall-Proġetti. Fl-istess żmien, hija kienet il-koordinatur tal-Unjoni Nazzjonali tal-kunsilli tal-kontej Rumeni. Mill-2012 hija ħadmet bħala segretarja tal-istat fil-Ministeru għall-Iżvilupp Reġjonali.

Bejn Mejju u Novembru 2015 Shhaideh kienet Ministru għall-Iżvilupp Reġjonali u l-Amministrazzjoni Pubblika fil-gvern Soċjal-Demokratiku mmexxi minn Victor Ponta, is-suċċessur ta' Liviu Dragnea.

Fil-21 ta' Diċembru 2016 ġiet indikata mill-partiti tal-PSD u tal-ALDE bħala kandidata għal Prim Ministru lill-President tar-Rumanija Klaus Iohannis. Dragnea, il-mexxej tal-PSD, indika li kien se jżomm ir-responsabbiltà politika kumplessiva ta' gvern ta' Shhaideh. Li kieku ġiet approvata, hija kienet tkun l-ewwel mara u l-ewwel Musulmana li kienet tkun laħqet f'dik il-kariga. Fis-27 ta' Diċembru, Iohannis, li ġej mill-Partit Liberali Nazzjonali tal-koalizzjoni fil-gvern, irrifjuta n-nomina, u dan wassal biex Dragnea u Călin Popescu-Tăriceanu, il-mexxej tas-sħab fil-koalizzjoni tal-Alleanza tal-Liberali u d-Demokratiċi, biex jakkużaw lil Iohannis li kien qed jilgħab logħba politika partiġjana u talbuh jikkunsidra li jirriżenja mill-Presidenza.

 Ħajja personali 
Il-familja ta' Shhaideh għandha fidi Musulmana Sunnita u kienet tagħmel parti mill-minoranzi etniċi Torok u Tatari li ilhom stabbiliti ferm fir-Rumanija. Ommha hija n-neputija tal-istoriku Tork Kemal Karpat.

Shhaideh iżżewġet lin-negozjant Sirjan Akram Shhaideh (bl-Għarbi: أكرم شهيدة); il-politiku Rumen Liviu Dragnea kien xhud fiċ-ċerimonja tat-tieġ tagħhom fl-2011. Skont dikjarazzjoni tal-interessi finanzjarji ta' Lulju 2015, il-koppja huma sidien ta' tliet proprjetajiet fis-Sirja, waħda f'Latakia u tnejn f'Damasku.

 Referenzi 

Kategorija:Politiċi Rumeni
Kategorija:Twieldu fl-1964
Kategorija:Nies ħajjin
Kategorija:Ekonomisti